ml en ml ml en ml sv ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en ml ml en fr en ml cs da en en ml ml en en en
skip to main | skip to sidebar
ഇവിടെ എന്റെ ഇറ്റാലിയന്‍ പാചക പരീക്ഷണങ്ങളും നിരീക്ഷണങ്ങളും... ബോണ്‍ അപ്പത്തിത്തോ...
സ്വിസ്സ് മലനിരകളില്‍ കൂട്ടമായ് വളരുന്ന ചൊറിയണം...ഒരു മഹാസദ്യക്കുള്ള വകയുണ്ട്... മലകയറി പടം‌മെടുത്തത് ബ്ലോഗര്‍ കുഞ്ഞന്‍സ്)
എന്നൊക്കെ പാടി കെട്ട്യോള് ബഡ്റൂമിലു കുട്ടീനെ ഉറക്കാന്‍ ശ്രമിക്കണ ഒരു ഉച്ചനേരത്ത് ഞാന്‍ അടുക്കളയില്‍ ചൊറിയണം കൊണ്ട് ഒരു പാസ്ത ഉണ്ടാക്കാന്‍ ശ്രമിക്കുകയായിരുന്നു....
അടുക്കളത്തോട്ടത്തില്‍ വിളിക്കാതെ വിരുന്നുവന്നതാണ് ചൊറിയണം.... കാശുകൊടുത്തു വിത്തുവാങ്ങി പാകി മുളപ്പിച്ചു ദിവസവും രണ്ടുനേരം നനച്ചും ഇടയ്ക്കൊക്കെ വളം ചെയ്തും തൊട്ടും തലോടിയും പരിപാലിച്ചു കൊണ്ടിരുന്ന തുളസി, വഴുതന, ലറ്റൂച്, തക്കാളി എന്നിവയൊക്കെ വളരണോ വേണ്ടയോ...വളരണോ വേണ്ടയോ എന്ന് ചിന്തിച്ചു നില്‍ക്കണ നേരത്ത് ഒരു ചെലവുമില്ലാതെ വന്നുകയറിയ ചൊറിയണം തഴച്ചുവളരുന്നു. അതിനു വെള്ളവും കൊടുത്തില്ലാ വളവും കൊടുത്തില്ലാ... തൊടാനും തലോടാനും പോയിട്ട് അതിനെ ഒന്നു പിഴുതുകളയാന്‍ അടുത്തേയ്ക്ക് പോകാന്‍ തന്നെ പേടി, നാട്ടുകവലയില്‍ വച്ചുതന്നെ ഇവനെ എനിക്ക് പരിചയമുണ്ട്. ഞങ്ങളുടെ തൊടിയില്‍ ഈ ജാതി 'സ്ക്രാച്ചിത്തുമ്പകള്'‍ ധാരാളമുണ്ടായിരുന്നു.
എന്തിനാണീശ്വരാ വെറുതെ ചൊറിയാന്‍ മാത്രമായീട്ട് ഒരു ചെടിയെ അവിടുന്നു ഭൂമിയില്‍ സൃഷ്ടിച്ചത്.... ഒരു വെറൈറ്റി ഇരിക്കട്ടെ എന്നോര്ത്തായിരുന്നെങ്കില്‍ വല്ലപപ്പടമോ അവുലോസുണ്ടയോ കായ്ക്കുന്നമരം സൃഷ്ടിച്ചുകൂടായിരുന്നോ?... അല്പഞ്ജാനിയായ ഞാന്‍ ഇങ്ങനെ ദൈവനിന്ദ വെറുതെ ഒന്ന് ഓര്‍ത്തതെയൊള്ളു ഗാര്‍ഡനിലെ പൈപ്പ് പൊട്ടി....
'അയ്യയ്യാ ബീഗാലാന്റ്...ബീഗാലാന്റ് ...' എന്നും പറഞ്ഞ് അപ്പുറത്തെവീട്ടിലെ മാത്യൂച്ചായന്റെ പനിപിടിച്ചുകിടന്ന മൂന്നുവയസുകാരന്‍ ഓടിവരുന്നു...
'കേ...സൂചേസോ.???.' (എന്തൂട്ടാ സംഭവം) എന്നും ചോദിച്ച് താഴത്തെ നിലയില്‍ താമസിക്കുന്ന വഴക്കാളി ഇറ്റാലിയന്‍ വെല്യമ്മ....
അയ്യൊ ..ഞാന്‍ ഒന്നും ചെയ്തതല്ലാ...എന്റെകുറ്റമല്ലാ എന്നൊക്കെ ഞാന്‍ വിളിച്ചുപറയുന്നുണ്ടെങ്കിലും ചെറിയ ഒരു കുറ്റബോധം ഇല്ലാതിരിന്നില്ലാ.....ദൈവത്തിന്റെ സൃഷ്ടിയുടെ പോരായ്കയെപ്പറ്റി മനസ്സിലെങ്കിലും ഓര്‍ത്തില്ലെ....
ആരൊക്കെയോ സഹായിച്ച് വെള്ളം നിര്‍ത്തി. പൊട്ടിയ പൈപ്പ് മാറിയിടാന്‍ വന്ന പ്ലമ്പര് മണ്ണുകുഴിക്കുന്നതിനുമുമ്പ് എന്നോട് പറഞ്ഞു.... ഈ ഓര്‍ത്തിക്ക (ortica/nettle) ഒക്കെ പറിച്ചെടുത്തോളു...അല്ലെങ്കില്‍ മണ്ണെടുക്കുമ്പോള്‍ നഷ്ടപ്പെട്ടുപോകും...
ചൊറിയണം കാര്യമായിട്ട് പറിച്ചെടുത്ത് വയ്ക്കാന്‍ ഇയാള്‍ പറയുന്നതു കേട്ട് ഞാന്‍ അമ്പരന്നുപോയ്....എന്തിനാ ചേട്ടാ...വെറുതെ എന്നെ ചൊറിയാന്‍ വരുന്നത്.
എനിക്ക് ചൊറിയണത്തെ പറ്റി വെറും തെറ്റായ ധാരണകളെയൊള്ളു എന്നു മനസ്സിലാക്കിയ ആ നല്ലമനുഷ്യന്‍ പണിയെല്ലാം നിര്‍ത്തി ഒരു നീണ്ട ക്ലാസ്സുതന്നെ എടുത്തു... എല്ലാം ഒരു നിമിത്തമായിരുന്നു എന്ന് എനിക്കും ബോധ്യമായ്....
ചൊറിയണം വളരെ രുചികരമാണെന്നും പോഷകങ്ങളുടെ കലവയാണെന്നും പലതരം ഇറ്റാലിയന്‍ വിഭവങ്ങളില്‍ ചൊറിയണ്ണന്‍ പങ്കാളിയാണെന്നതും പുതിയ അറിവായിരുന്നു. എല്ലാവിധ ത്വക്‌രോഗങ്ങള്‍ക്കും ഇതൊരൗഷധം ആണെന്നും ഇങ്ങേരുപറഞ്ഞപ്പോള്‍ എനിക്ക് മറിച്ചുചിന്തിക്കാന്‍ തോന്നിയില്ലാ.... വെയിലേറ്റു തിളങ്ങുന്ന മിനുമിനുത്ത സുന്ദരചര്‍‍മ്മവുമായ് ചേട്ടന്‍ മുന്നില്‍ നില്‍ക്കുന്നു...ജീവിക്കുന്ന ഉദാഹരണംപോലെ. മുടിപൊഴിച്ചിലിനു ഇതിലും നല്ല മരുന്നില്ലാ എന്നു പറഞ്ഞത് അത്രയങ്ങ് വിശ്വസിക്കാനും തോന്നീലാ ....ചേട്ടന്റെ തലയില്‍ മുടി തീരെയില്ലാ!!!
ചൊറിയണം ഞാന്‍ പരീക്ഷിച്ചു.... ഒത്തിരി ഒത്തിരി രീതീല്‍ പരീക്ഷിച്ചു.... എനിക്ക് ഒത്തിരി ഇഷ്ടമായ്, നാട്ടുകവലയില്‍ കാടുപിടിച്ചു വളര്‍ന്ന ചൊറിയണങ്ങളെ വെറുതെ നഷ്ടപ്പെടുത്തിയതില്‍ ഞാനിന്നു നിരാശനാണ്-ഗൂഗിളില്‍ പോയ് ഒന്നു തിരഞ്ഞപ്പോഴല്ലെ ഈ ചൊറിയണം നമ്മുടെ ആയൂര്‍‌വേദത്തിലും വേരുറപ്പിച്ചിരിക്കുന്നു എന്നുകണ്ടത്!!!...
സപഗേത്തി കോണ്‍ ഓര്‍ടിക അഥവ ചൊറിയണന്യൂഡില്‍സ്...
സപഗേത്തി - 200 ഗ്രാം
ചൊറിയണത്തിന്റെ ഇലകള്‍ (തളിരിലകളാണെങ്കില്‍ വിശേഷം..) - 100 ഗ്രാം
ആളുകള്‍ - 2 ( പാസ്ത കഴിക്കാന്‍)
കൈച്ചിരവ - 1 ചെറിയ തരം. (കയ്യുറ ഉപയോഗിക്കതെ ചൊറിയണത്തെ കൈകാര്യം ചെയ്യുന്നവര്‍ക്ക് )
ചൊറിയണ ഇലകള്‍ കഴുകി ഒരു പാത്രത്തിലിട്ട് നികക്കെ വെള്ളമൊഴിച്ച് ആവശ്യത്തിനു ഉപ്പും ചേര്‍ത്ത് തിളപ്പിക്കുക. പത്തുമിനിറ്റ് തിളച്ചുകഴിഞ്ഞാല്‍ ചൊറിയണത്തെ വെള്ളത്തില്‍ നിന്നും തിരിച്ചെടുക്കണം. എന്നിട്ട് ചൊറിയണം പുഴുങ്ങിയെടുത്ത അതെ വെള്ളത്തില്‍ സപഗേത്തിയും വേവിക്കുക.
ഈ സമയത്ത് ഒരു പാനില്‍ എണ്ണ ചൂടാക്കി വെളുത്തുള്ളി മൂപ്പിച്ചതിനു ശേഷം പുഴുങ്ങിയെടുത്ത ചൊറിയണം ചേര്‍ത്ത് വഴറ്റി സോസ് റെഡിയാക്കാം. സപഗേത്തി വെന്തുകഴിയുമ്പോള്‍ ബാക്കിവരുന്ന വെള്ളം ഊറ്റിക്കളഞ്ഞിട്ട് സോസില്‍ മിക്സ്ചെയ്യാം...
വളരെ എളുപ്പം ഉണ്ടാക്കാവുന്ന ഒരു പാസ്തയാണിത്...വെറും 18 മിനിറ്റിനുള്ളില്‍ ആഹാരം ഉണ്ടാക്കി കഴിച്ച് പാത്രവും കഴുകിവയ്ക്കാം...
പരിപ്പ് - 100 ഗ്രാം
ചൊറിയണം - ഒരു പിടി
കറിവേപ്പില - 1 തണ്ട്
ഉപ്പ്, മുളകുപൊടി, എണ്ണ - ആവശ്യത്തിനു
പരിപ്പ് വെള്ളം കൂടുതലൊഴിച്ചു വേവിക്കുക പാതി വേവു കഴിയുമ്പോള്‍ കഴുകി വൃത്തിയാക്കിയ ചൊറിയണത്തിന്റെ ഇലയും ഉപ്പും ചേര്‍ത്ത് 10 മിനിറ്റു കൂടി വേവിക്കുക്ക. വെള്ളം തീരെ പറ്റാതെ നോക്കണം. ഒരു പാനില്‍ എണ്ണ ചൂടാക്കി പൊടിയായ് അരിഞ്ഞ സബോളയും വെളുത്തുള്ളിയും കറിവേപ്പിലയും ചേര്‍ത്ത് മൂപ്പിക്കുക. സബോള ബ്രൗണ്‍ നിറം ആകുമ്പോള്‍ മുളകുപൊടിയും ചേത്ത് ഇളക്കുക കരിയാതെ സൂക്ഷിക്കണം.... അതിനു ശേഷം വെന്തുടഞ്ഞ പരിപ്പും ചൊറിയണവും ചേര്‍ത്ത് ഇളക്കി അടുപ്പത്തുനിന്നു താഴെയിറക്കാം. ചോറിന്റെ കൂടെയോ ചപ്പാത്തിയുടെ കൂടെയോ ഈ കറി ഉപയോഗിക്കാം.
Posted by സുന്ദരന്‍ at 12:24 8 comments:
Subscribe to: Posts (Atom)
പാചകം എന്നുപറയുന്നതെനിക്ക് ഹരഹരോഹരമാ...അതുകൊണ്ടുതന്നെ ഞാന്‍ കെട്ടുന്നപെണ്ണിനുകുശാലായിരിക്കും.....ഒരു ഗിനിപിഗിനെപ്പോലെ എപ്പോഴും പുതിയപുതിയ ഐറ്റംസ് കഴിക്കാം....അതും വെറുതെ ഇരുന്നാല്‍മതി...വാരിവാരിക്കൊടുക്കും......
മുല്ലപ്പെരിയാറുപൊട്ടിയാൽ മുതിരപ്പുഴയിൽ വെള്ളം  പൊങ്ങുമെന്നും പന്നിയാർഡാം പൊട്ടുമെന്നും...പന്നിയാർ ഡാം പൊട്ടിയാൽ നാട്ടുകവല കമ്പ്ലീറ്റ് മുങ്ങുമെന്നും നാട്ടുകാർ പറയുന്നു... ഏറുമാടത്തിൽ താമസിക്കുന്ന അമ്മിണിമാഡം മാത്രം രക്ഷപെട്ടേക്കും...   ബാക്കി എല്ലാരും പോയിട്ടു അമ്മിണിമാഡം മാത്രം ജീവിച്ചിരുന്നിട്ട് എന്തുകാര്യം!!!